喜諸子所和詩盟歌俱有可采再用韵見意
作者：錢時
朝代：宋

paragraphs: 蠻觸封疆日勍敵，金丹不療膏肓疾。
抖擻風埃發詩骨，參差頭角嶄然出。
老夫所志在大雅，諸子政須勤帝籍。
三歎變風我心惻，箾韶忍受淫哇屈。
豈不見渭川千畝拂雲長，前日手栽數寸碧。
苟得其養終巨世，勿玩流光生厭射。
世間淺者無遠識，如獸繫足鳥摧翼。
伯樂眼空冀北羣，湯鼎坐弔淮南蝨。